เรื่องร้องเรียน (เสนอแนะ) วันที่ 2022-07-23 07:37:17 — แขวงสมเด็จเจ้าพระยา เขตคลองสาน กรุงเทพมหานคร
เมื่อวานได้เข้าไปรับการฉีดวัคซีน COVID-19 ของ รพ.ตากสิน ที่จัดบริเวณศูนย์การค้าแพลตฟอร์ม วงเวียนใหญ่ พบปัญหาการจัดการคิว ที่มีความมั่วมาก ดังนี้ 

1) ผมจองคิวการฉีดในแอพ QueQ พอไปถึงก็แสดงหลักฐานการจองให้เจ้าหน้าที่ดู เจ้าหน้าที่ก็ให้เอกสารมากรอกโดยไม่ได้มีการแยกระหว่างคนที่จองมาทางแอพกับคนที่ walk in (ซึ่งมีคน walk in เข้ามาเยอะมากๆ ยืนออๆกันอยู่ในบริเวณนั้น โดยไม่มีการเว้นระยะห่างใดๆทั้งสิ้น) 

2) พอกรอกเอกสารเสร็จ ก็ให้ไปวัดความดัน โดยมีเครื่องวัดความดันอัตโนมัติให้ 3 ตัว ซึ่งคนที่มาก็ต้องไปยืนต่อแถวเพื่อกดปุ่มเครื่องทำกันเอง โดยไม่มีการทำความสะอาดปุ่มที่กดใดๆทั้งสิ้น ซึ่งการสัมผัสเครื่องต่อๆกันไปและไม่มีการเช็ดทำความสะอาดแบบนี้ จะเป็นการแพร่เชื้อโควิดกันได้อย่างง่ายดาย

3) หลังจากนั้น ก็จะมารอเรียกเพื่อไปยื่นเอกสาร การเรียกนั้นจะเรียกตามแถวที่นั่ง ซึ่งจะแบ่งเป็น 5 แถว แถวละ 10 ตัว เรียกเรียงไปทีละแถว พอแถวไหนโดนเรียกแล้วก็จะมีเก้าอี้ว่าง คนที่ยืนออกันอยู่รอบๆก็จะเข้าไปนั่งแทนโดยไม่มีคิวใดๆทั้งสิ้น ทำให้คนที่มาก่อนเกิดความไม่พอใจกันหลายคน และได้ร้องเรียนกับเจ้าหน้าที่ รพ. ซึ่งเจ้าหน้าที่ก็ดูเหมือนไม่รู้จะจัดการยังไง คนที่มาก็ต้องบอกต้องแนะนำกันไปเอง

4) คนที่มาเรียกแถว เป็นผู้ชายวัยรุ่น ใส่เสื้อยืด กางเกงขาสั้น รองเท้าแตะ ซึ่งดูแล้วไม่ใช่เจ้าหน้าที่ของ รพ.ตากสินแน่นอน หรืออาจเป็นญาติของเจ้าหน้าที่ก็เป็นได้ แต่ดูไม่ดีเลย

ดังนั้น เพื่อให้การบริหารจัดการคิวและการทำงานในแต่ละจุด เป็นไปอย่างมีประสิทธิภาพ และลดความเสี่ยงการแพร่เชื้อโรค ผมอยากขอให้ทางเขตคลองสาน และ รพ.ตากสิน เข้ามาดูแลให้มากกว่านี้ โดยด่วนครับ

ขอบคุณมากครับ